**Ministru kabineta noteikumu projekta “Grozījumi Ministru kabineta 2014. gada 19. augusta noteikumos Nr. 477 “Latvijas ārējā tēla politikas koordinācijas padomes nolikums”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Lai veicinātu sabiedrības lielāku iesaisti diskusijā par valsts tēla jautājumiem, kā arī praktiskā pienesuma sniegšanai Latvijas valsts ārēja tēla veidošanā un stiprināšanā, Ministru kabineta noteikumu projekts “Grozījumi Ministru kabineta 2014. gada 19. augusta noteikumos Nr. 477 “Latvijas ārējā tēla politikas koordinācijas padomes nolikums” (turpmāk – noteikumu projekts) ierosina paplašināt Latvijas ārējā tēla politikas koordinācijas padomes sastāvu, padomē iekļaujot divus papildus pastāvīgos locekļus - Saeimas Ārlietu komisijas pārstāvi un Latvijas diasporas organizācijas pārstāvi, kuru dalībai padomē deleģēs Diasporas konsultatīvā padome. Noteikumu projekts stāsies spēkā vispārējā kārtībā atbilstoši Oficiālo publikāciju un tiesiskās informācijas likuma 7. panta otrajai daļai - nākamajā dienā pēc tā izsludināšanas oficiālajā izdevumā "Latvijas Vēstnesis". |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts pārvaldes iekārtas likuma 13.pants  Diasporas likuma 2.panta 5.punkts un 4.panta 1.punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas ārējā tēla politikas koordinācijas padome (turpmāk – padome) ir Ministru kabineta izveidota koleģiāla un koordinējoša institūcija, kuras darbības mērķis ir nodrošināt saskaņotu valsts pārvaldes iestāžu un citu institūciju sadarbību sekmīgai Latvijas ārējā tēla veidošanai. Padomē ir pārstāvētas četras nozaru ministrijas attiecīgo ministru personā, valsts pārvaldes iestādes un biedrības (šobrīd padomes sastāvā ir 13 pastāvīgie locekļi).  Viena no padomei noteiktajām funkcijām ir sadarbības un sistemātiska dialoga stiprināšana starp valsts un nevalstisko sektoru. Dažādu nozaru un savstarpēji nesaistītu vēstnešu viedokļu apmaiņa par Latvijas ārējā tēla veidošanu veicina vienota vēstījuma formulēšanu un tā tālāku komunikāciju Latvijā un ārvalstīs. Būtiski ir panākt, lai diskusijā par Latvijas ārējā tēla veidošanu piedalās arī tādas organizācijas, kurām ir apjomīgas zināšanas par dažādām ārvalstīm un pasaules reģioniem un kuras ir tajos klātesošas. Minētās zināšanas nepārprotami ir Latvijas diasporas pārstāvjiem pasaulē, kuru pienesums Latvijas ārējā tēla veidošanai var būt ļoti vērtīgs.  Diasporas organizāciju līdzdalība valsts politikas veidošanā gadu gaitā ir būtiski pieaugusi. Šis iesaistes process arvien paplašinās un Ārlietu ministrija savā darbā ar pieaugošu intensitāti iesaista diasporas organizācijas un tās pārstāvjus. Pamatojoties uz diasporas organizāciju izteikto vēlmi un gatavību iesaistīties valsts tēla politikas koordinēšanā, Ārlietu ministrija atbalsta ieceri papildināt padomes locekļu sastāvu ar diasporas organizāciju pārstāvji. Padomes sastāva papildināšana ar diasporas organizācijas pārstāvi dos būtisku pievienoto vērtību padomes darbā, kā arī būs saskaņā ar Diasporas likuma 2.panta 5.punktā noteikto, kas paredz atbalstīt un vecināt diasporas pilsonisko un politisko līdzdalību. Tāpat tas saskan ar vienu no Diasporas likumā definētajiem diasporas politikas pamatuzdevumiem – atbalstīt un veicināt uz diasporu vērstas iniciatīvas un sadarbības formas, radot labvēlīgus apstākļus diasporas saiknes veidošanai ar Latviju un reemigrācijai.  Atbalstāmu vēlmi iesaistīties un nominēt savu pārstāvi padomes darbā ir izteikusi arī Saeimas Ārlietu komisija. Padomē ir pārstāvēts plašs dalībnieku loks, ieskaitot Valsts prezidenta kancelejas, ministriju, iestāžu un nevalstisko organizāciju pārstāvjus. Likumdevēja pārstāvja dalība padomes pastāvīgā locekļa statusā ir atbalstāma gan no valsts institūciju reprezentācijas viedokļa, gan no funkcionalitātes viedokļa. Ārējā tēla jautājumi daļēji ir uzskatāmi par valsts ārpolitikas sastāvdaļu. Līdz ar to Saeimas Ārlietu komisijas pārstāvja dalība padomes locekļu sastāvā dos būtisku pienesumu padomes darbā, sniedzot likumdevēja redzējumu un priekšlikumus padomes uzdevumu īstenošanā. Tā tiks veicināta starpinstitucionālā koordinācija, saskaņota starptautiskās komunikācijas veidošana un priekšlikumu formulēšana Latvijas ārpolitikas īstenotājiem, kuru lokā ir arī Saeimas Ārlietu komisija. Līdzīga valsts institūciju pārstāvniecība ir arī Diasporas konsultatīvajā padomē, kurā pastāvīgo locekļu sastāvā ir pārstāvji gan no Valsts prezidenta kancelejas, Saeimas Ārlietu komisijas, ministrijām un Valsts kancelejas. Līdz ar to padomes locekļu sastāva papildināšana ar Saeimas Ārlietu komisijas pārstāvi ir uzskatāma tikai par loģisku soli padomes darba attīstīšanai un padomes lēmumu īstenošanas efektivitātes paaugstināšanai.  Diasporas organizāciju un Saeimas Ārlietu komisijas pārstāvju iekļaušana padomes sastāvā veicinās plašāku sabiedrības iesaisti diskusijā par valsts tēla jautājumiem, kā arī sniegs praktisku ieguldījumu valsts tēla koordinācijas pilnveidošanā. Diasporas organizāciju (Pasaules Brīvo latviešu apvienības un Eiropas latviešu apvienības) pārstāvji, kā arī Saeimas Ārlietu komisijas pārstāvis (Saeimas Ārlietu komisijas priekšsēdētāja biedrs), pamatojoties uz padomes priekšsēdētāja (ārlietu ministra) uzaicinājumu, jau piedalījās padomes 2020.gada 7.oktobra sēdē uzaicināto dalībnieku statusā. Šajā sēdē padome atbalstīja priekšlikumu par padomes dalībnieku sastāva papildināšanu ar Saeimas un diasporas organizāciju pārstāvjiem, papildinot padomes pastāvīgo locekļu loku.  Diasporas organizāciju pārstāvji jau ir vienojušies par modeli sava pārstāvja deleģēšanai padomes sēdēm. Līdz ar to noteikumu projektā paredzēts, ka diasporas organizācijas pārstāvi dalībai padomē deleģē Diasporas konsultatīvā padome, kas darbojas saskaņā ar Ministru kabineta 2019.gada 14.maija noteikumiem Nr.194 “Diasporas konsultatīvās padomes nolikums”.  Noteikumu projekta 3.punkts papildina noteikumu 11.punktu, nosakot, ka padomes lēmumi nav saistoši Saeimas Ārlietu komisijai, kā institūcijai. Minētais pamatots, lai Saeimas Ārlietu komisiju noteikumu 11.punktā sistēmiski pievienotu Valsts prezidenta kancelejai un Ministru prezidenta birojam, attiecībā uz kuriem padomes lēmumi nav saistoši. Līdz ar to padomes lēmumi paliek saistoši padomē pārstāvētajām ministrijām, iestādēm un nevalstiskā sektora pārstāvjiem, kā tas bija noteikts līdz šim. |
| 3. | Projekta izstrādē iesaistītās institūcijas un publiskas personas kapitālsabiedrības | Priekšlikums par padomes dalībnieku sastāva papildināšanu ar Saeimas un diasporas organizāciju pārstāvjiem pastāvīgo locekļu statusā tika izskatīts un atbalstīts padomes 2020.g. 7.oktobra sēdē. |
| 4. | Cita informācija | Priekšlikumu par padomes sastāva papildināšanu ar diasporas organizācijas pārstāvjiem atbalstīja arī Valsts prezidenta kanceleja. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts ietekmē padomes sastāvu, to papildinot ar diviem jauniem pastāvīgajiem locekļiem.  Noteikumu projekts ietekmē Latvijas diasporas organizācijas, kuru pārstāvis varēs piedalīties padomes sēdēs tās pastāvīgā locekļa statusā, pārstāvot Latvijas diasporas organizāciju intereses.  Noteikumu projekts ietekmē Saeimas Ārlietu komisiju, kuras pārstāvis varēs piedalīties padomes sēdēs tās pastāvīgā locekļa statusā.  Noteikumu projekts ietekmē arī tās sabiedrības mērķgrupas, uz kurām ir attiecināms padomes darbības mērķis - nodrošināt saskaņotu valsts pārvaldes iestāžu un citu institūciju sadarbību sekmīgai Latvijas ārējā tēla veidošanai. Proti, tās ir gan visas padomē pārstāvētās institūcijas, gan arī netieši visa sabiedrība kopumā, jo starpinstitucionāli saskaņoti un veiksmīgi lēmumi par valsts tēla jautājumiem dod labumu visai Latvijas sabiedrībai, tai skaitā, arī uzņēmējiem, darba devējiem un darbiniekiem, jo pozitīvs valsts tēls piesaista gan investīcijas, gan tūrisma plūsmu, kā arī pozitīvi ietekmē Latvijas eksportspēju un konkurentspēju starptautiskajos tirgos. Tas rada vispārēju pozitīvu priekšstatu par valsti un veicina starptautisko atpazīstamību un konkurētspējīgu valsts identitāti, popularizējot Latvijas kultūras mantojumu un nacionālas tradīcijas. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paplašina Latvijas diasporas organizāciju pilsoniskās un politiskās līdzdalības iespējas, paredzot Diasporas konsultatīvās padomes tiesības deleģēt Latvijas diasporas organizāciju pārstāvi padomes pastāvīgo locekļu sastāvā. Tāpat noteikumu projekts paplašina Saeimas Ārlietu komisijas iesaisti starpinstitucionālos politikas koordinācijas formātos. Šādi tiks veicināta padomes izveides mērķa sasniegšana – nodrošināt saskaņotu valsts pārvaldes iestāžu un citu institūciju sadarbību sekmīgai Latvijas ārējā tēla veidošanai.  Padomes sastāva papildināšana ar diviem jauniem locekļiem objektīvi rada papildus slogu padomes administratīvajā organizēšanā (padomes sanāksmju sasaukšanā, protokolu sagatavošanā u.tml.), tomēr šis papildus administratīvais slogs būs minimāls, nav novērtējams monetāri un nerada nepieciešamību pēc papildus finansējuma. Padomes sastāva papildināšana nerada monetāri izmērāmu administratīvo slogu arī attiecībā uz Diasporas konsultatīvās padomes, Latvijas diasporas organizāciju vai Saeimas Ārlietu komisijas darbu. |
| 3. | Atbilstības izmaksu monetārs novērtējums | Noteikumu projekts nerada papildus, naudas izteiksmē novērtējamas administratīvās izmaksas. |
| 4. | Cita informācija | Nav. |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar | | |
| **IV. Tiesību akta projekta ietekme uz spēkā esošo tiesību normu sistēmu** | | |
| Projekts šo jomu neskar | | |
| **V. Tiesību akta projekta atbilstība Latvijas Republikas starptautiskajām saistībām** | | |
| Projekts šo jomu neskar | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana projekta izstrādē nav veikta, jo projekts neskar sabiedrības tiesības un tiesiskās intereses, būtiski nemaina esošo regulējumu un neparedz ieviest jaunas politiskās iniciatīvas. |
| 2. | Sabiedrības līdzdalība projekta izstrādē | Diasporas organizāciju - Pasaules Brīvo latviešu apvienība un Eiropas latviešu apvienība, pārstāvji un Saeimas Ārlietu komisijas pārstāvis tika uzaicināti un piedalījās padomes 2020.gada 7.oktobra sēdē, kurā padome atbalstīja priekšlikumu par padomes pastāvīgo locekļu sastāva papildināšanu ar Saeimas un diasporas organizāciju pārstāvjiem.  Jautājums par Latvijas diasporas organizācijas pārstāvja dalību padomes sastāvā tika skatīts un atbalstīts arī Diasporas konsultatīvās padomes 2020.gada 6.novembra sēdē (<https://www.mfa.gov.lv/arpolitika/diasporas-politika/diasporas-konsultativa-padome>). |
| 3. | Sabiedrības līdzdalības rezultāti | Padomes 2020.gada 7.oktobra sēdē tika atbalstīts priekšlikums par padomes dalībnieku sastāva papildināšanu ar Saeimas un diasporas organizāciju pārstāvjiem.  Diasporas konsultatīvās padomes 2020.gada 6.novembra sēdē tika atbalstīta iniciatīva par diasporas organizāciju pārstāvja dalību padomē tās pastāvīgā locekļa sastāvā. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ārlietu ministrija |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar |
| 3. | Cita informācija | Nav |

Ārlietu ministrs Edgars Rinkēvičs

Daudzvārdis 67016163  
[davis.daudzvardis@mfa.gov.lv](mailto:davis.daudzvardis@mfa.gov.lv)